Eigentli wäre mer höt mer de Schuel in Six Flags Magic Mountain Park gange, aber da si zwenig Amäldige gha hend semmer ned gange... Denne hend d'Kim und ich beschlosse, is Seaworld zgo... Es esch wunderschön Wätter gsi (öber 30 Grad)... Nachdem mer ois weder Mal metem Bus verfahre hend semmer denne doch no acho :-) Zerscht semmer uf d'Wasserbahn und sind scho s'erschte Mal nass worde :-) Denne semmer ad Shamu Show "Believe", die esch de absoluti Hammer gsi... Mer send ägstra döt ane ghocket wos gheisse het mer wärde nass, aber mer hend kes Tröpfli abbecho :-( Denne semmer id Seehunde-Show, die esch ächt loschtig gsi! Nacher semmer id Delfin-Show und send weder döte ane ghocket wo mer nass sött wärde... Mettlerwiile esches fascht unerträglich heiss gsi und mer hend so ghofft das mer nass wärde... Und oise Wunsch esch in Erfüllig gange *g* mer send pflotsch nass gsi, aber nachere Glace-Pause a de Sonne semmer scho weder troche gsi :-) Gäge die 6i semmer denne Hei gange... Aber da mer e Johrescharte kauft hend chömer no so oft go wi mer wend, und mer wärde sicher weder mal go :-)